KTIS จ่อเอาผิดคนปลอมแอลกอฮอล์ “KNAS” หวั่นผู้บริโภคซื้อของแพง-คุณภาพต่ำ
KTIS จ่อเอาผิดคนปลอมแอลกอฮอล์ “KNAS” หวั่นผู้บริโภคซื้อของแพง-คุณภาพต่ำ
15 เม.ย. 2563

นายอภิชาต นุชประยูร ประธานเจ้าหน้าที่บริหารสายธุรกิจชีวภาพกลุ่มบริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS เปิดเผยว่า ตามที่กลุ่ม KTIS ได้ออกผลิตภัณฑ์แอลกอฮอล์ 70% พร้อมใช้ ภายใต้แบรนด์ KNAS (เคนาส) ขายในราคาถูกเพื่อบรรเทาความเดือดร้อนของประชาชนนั้น ปรากฏว่ามีผู้ไม่ประสงค์ดีปลอมแปลงฉลาก ราคา และภาชนะบรรจุ อันก่อให้เกิดความเสียหายและเป็นอันตรายแก่ผู้บริโภค  ทางบริษัทฯ จึงได้มอบหมายให้ฝ่ายกฎหมายดำเนินการกับผู้กระทำผิดทุกรูปแบบอย่างเคร่งครัด
“ความตั้งใจของเราคือ ช่วยบรรเทาความเดือดร้อนจากกรณีที่แอลกอฮอล์ 70 เปอร์เซ็นต์ขาดตลาดและมีราคาแพง เราจึงออกผลิตภัณฑ์ KNAS แอลกอฮอล์ 70% พร้อมใช้ ในราคาที่ต่ำกว่าที่มีขายในท้องตลาด เพื่อให้ราคาตลาดลดลงมาอยู่ในระดับที่เหมาะสม เช่น ขนาดแกลลอนละ 5 ลิตร ราคา 300 บาทเท่านั้น แต่ปรากฏว่า มีการนำ KNAS ไปขายผ่านช่องทางออนไลน์หรือช่องทางต่างๆ แล้วติดราคาใหม่ที่แพงขึ้นมาก หรือนำไปแบ่งขายในบรรจุภัณฑ์ที่เล็กลง แต่ลอกเลียนแบบแบรนด์ KNAS ซึ่งทางเราก็ไม่แน่ใจว่าผลิตภัณฑ์ลอกเลียนแบบนั้นได้นำไปผสมน้ำหรือสารเคมีอื่นเข้าไปหรือไม่ เราจึงอยากจะเตือนผู้บริโภค และเพื่อหยุดยั้งการกระทำเหล่านี้ ก็จำเป็นต้องให้ฝ่ายกฎหมายไปดำเนินการกับผู้กระทำผิดด้วย” นายอภิชาต กล่าว
ทั้งนี้ ผลิตภัณฑ์ KNAS มีช่องทางจำหน่ายกระจายอยู่ทั่วไปโดยสามารถดูรายละเอียดได้จากเว็บไซต์ www.ktisgroup.com 